ჟან ეკერი

ჟან ეკერი (დაბადებით ჰარიეტ ეკერსი; დ. 23 ოქტომბერი, 1892 — გ. 16 აგვისტო, 1978) — ამერიკელი მსახიობი მუნჯი კინოს პერიოდიდან 1950-იან წ.-მდე. ცნობილია, როგოც მუნჯი კინოს ვარსკვლავ რუდოლფ ვალენტინოს მეუღლე.

ბავშვობა და კარიერა
ჟან ეკერი ნიუ-ჯერსის შტატში, ქალაქ ტრენტონში, ჯოზეფ და მარგარეტ ეკერების ოჯახში დაიბადა. 1900 წ.-ის მოსახლეობის აღწერა მასზე 1891 წ.-ის დაბადების თარიღს აჩვენებს, მაგრამ სხვა წყაროების მიხედვით შესაძლოა 1893 წ.-იც სარწმუნო ვერსიად მივიჩნიოთ. მიუხედავად ამისა, მის საფლავის ქვაზე 1892 წ.-ია ამოკვეთილი. მისი მშობლები მალე გაიყარნენ და მამამისი 1906 წ.-ს ელეონორ ბრუსერენზე დაქორწინდა. ელეონორსა და ჯოზეფს ორი ვაჟი შეეძინათ, ორივეს სახელად ჯოზეფი დაარქვეს, მაგრამ არც ერთს არ უცოცხლია დიდხანს. მათგან პირველი მხოლოდ 4 თვე გადარჩა და 1907 წელს გარდაიცვალა, ხოლო მეორე მკვდარი დაიბადა. ელეონორი და ჟანის მამა 1912 წ.-ს დაშორდნენ ერთმანეთს და ჯოზეფი მესამედ დაქორწინდა ვინმე ვირჯინია ერბზე. ვირჯინიას მამა კაზინოს ბოულინგის განყოფილებას და რიცის რესტორანს, ამასთან რამდენიმე სხვა ბოულინგის განყოფილებასაც მართავდა ფილადელფიის არეალში, მოგვიანებით კი ფლობდა ბოსტონის ფეხსაცმლის მაღაზიას ვალის ქუჩაზე. 1906 წ.-ს, ოჯახი ლუისთაუნში გადასახლდა. ფერმაში გაზდილი ეკერი საუცხოო მოჯირითე იყო. ის ცოტა ხნით წმინდა მარიამის, სპრინგფილდის, ნიუ-ჯერსის შტატის სემინარიაში სწავლობდა.

1919 წ.-ს კალიფორნიის შტატში გადასვლამდე ჟანა ვოდევილში ღებულობდა მონაწილეობას. ჰოლივუდში ჩასვლის შემდეგ, ის ალა ნაზიმოვას პროტეჟე და საყვარელი გახდა, და მისი ცნობადობისა და კონტაქტების მეშვეობით კინოსტუდიასთან კვირაში 200-დოლარიანი კონტრაქტი გააფორმა. ეკერი 1910-1920-იანი წლების არაერთ მუნჯ ფილმში გამოჩნდა, მაგრამ 1930-იანებიდან უკვე პატარა, უმნიშვნელო და უსახელო კინოროლების შემსრულებლად იქცა. მან უკანასკნელი როლი 1955 წ.-ს ფილმში „როგორ ვიყოთ ძალიან, ძალიან პოპულარული“ ბეტი გრეიბლთან ერთად ითამაშა.

ქორწინება ვალენტინოსთან
ჟან ეკერი 1919 წ.-ის 6 ნოემბერს, ორთვიანი ნაცნობობის შემდეგ, იმხანად არასახარბიელო პირობებში მყოფ მსახიობ რუდოლფ ვალენტინოზე გათხოვდა. მათ ერთმანეთი წვეულებაზე გაიცნეს. ეკერმა მაშინვე ინანა ეს გადაწყვეტილება და ვალენტინო ქორწილის ღამეს საძინებელში არ შეუშვა.

განქორწინების მოთხოვნის შემდეგ, ვალენტინო არ დაელოდა დოკუმენტის დამტკიცებას და მექსიკაში მეორე მეუღლე, ნატაშა რამბოვა მოიყვანა ცოლად. აშშ-ში დაბრუნებისთანავე მას ბრალდებად მრავალცოლიანობა წაუყენეს. ეკერმა ვალენტინოს მისის რუდოლფ ვალენტინოს სახელის ტარების უფლებისათვის უჩივლა. ვალენტინო ეკერზე რამდენიმე წლის განმავლობაში იყო განაწყენებული, მაგრამ სიკვდილამდე (1926 წ.), მეგობრობა აღიდგინეს. მეტიც, რუდოლფის გარდაცვალების შემდეგ ეკერმა მას ცნობილი სიმღერა - „ბილიკის ბოლოს შევხვდებით“ - მიუძღვნა.

ეკერი მსახიობ ალა ნაზიმოვას საყვარელი იყო. ის ნაზიმოვასთან ერთად ესწრებოდა ე.წ. „ჭრა-კერვის წრეებს“ - ასე უწოდებდნენ ქალ მსახიობთა ჯგუფებს, რომელნიც იძულებული იყვნენ საკუთარი ლესბოსური ან ბისექსუალური იდენტობა დაემალათ, და საიდუმლო ცხოვრებით ეცხოვრათ. მისი კიდევ ერთი ქალი საყვარელი გრეის დარმონდი გახლდათ, ვისაც ის ვალენტინოსთან ურთიერთობისას ხვდებოდა.

1977 წ.-ის ფილმში „ვალენტინო“, პერსონაჟი, რომლის ზოგადი პროტოტიპიც ეკერია, კეროლ კეინის მიერაა შესრულებული. ტიტრებში მისი როლის სახელი უბრალოდ „ვარსკვლავადაა“ ციტირებული.

გვიანდელი წლები და სიკვდილი
1923 წ.-ს ვალენტინოსთან გაყრის შემდეგ, ეკერი ესპანელ მარკიზ ლუის დე ბეზან ი სანდოვალზე დაინიშნა. მოგვიანებით პრესამ მისი და რაჰმინ ბეისის ურთიერთობის დეტალებიც გააშუქა. 1930 წ.-ს, ეკერმა დიდი დეპრესიის გამო სოლიდური თანხა დაკარგა. მან პოლიტიკოს უილიამ დელაჰანტის უჩივლა, რომელიც მსახიობობისთვის თავის დანებების სანაცვლოდ ეკერს წელიწადში 18,400 დოლარის მიცემას შეპირებოდა. უკვე ცოლიანმა პოლიტიკოსმა მსგავსი დაპირების არსებობა უარყო, მაგრამ აღიარა, რომ ეკერისთვის შენაძენებზე ათასობით დოლარი ჰქონდა დახარჯული. ეკერი ქლოე კარტერს (დ. 21 ივნისი, 1903 წ. - გ. 28 ოქტომბერი, 1993 წ.), ყოფილ „ზიგფილდის ოინბაზების“ წარმოდგენების მსახიობსა და კომპოზიტორ ჰარი რუბის პირველ მეუღლეს შეხვდა, და ცხოვრების ბოლომდე მასთან დარჩა. ისინი ერთად ცხოვრობდნენ აპარტამენტში, ბევერლი-ჰილსში.

მსახიობი 85 წლის ასაკში, 1978 წელს გარდაიცვალა. ის კალიფორნიის შტატში, წმინდა ჯვრის სასაფლაოზე, კარტერის გვერდითაა დაკრძალული.

ფილმოგრაფია